Der er formentlig tale om én af de længste straffesager i danmarkshistorien, når den såkaldte 'Greed'-sag begynder den 19. december ved Københavns Byret.

Over 77 retsdage skal anklagemyndigheden overbevise byretten om, at der er begået omfattende moms- og skattekriminalitet i en række selskaber, som menes at have snydt statskassen for over en kvart milliard kroner.

At sagen er rekordlang skyldes især, at anklageskriftet bygger på 5.158 fakturaer, som én for én skal gennemgås i retten:

- Anklagemyndigheden står over for en kæmpe, kæmpe opgave. Når man kører en straffesag, så er det nu engang anklagemyndigheden, der har bevisbyrden, og når den stiller sig op nede i retten og påstår, at der er sendt mere end 5.000 falske eller fiktive fakturaer, så må anklagemyndigheden bevise, at de her fakturaer ikke har nogen forbindelse til virkeligheden, siger Henning Fuglsang Sørensen, der er ekspert i strafferet og lektor på Juridisk Institut.

Fiktive og sort arbejde

Ifølge anklageskriftet, som er offentliggjort i dag, skal de i alt 16 tiltalte i sagen have oprettet 14 stråmandsselskaber, som har udstedt 5.158 fiktive fakturaer, der samlet beløber sig til en halv milliard kroner.

Men det er stadig uklart, om der ligger reelt arbejde bag de forskellige fakturaer. Det skal retssagen blandt andet bruges til at få styr på.

- Hvis de tiltalte nægter sig skyldige i alt, hvad der kan nægtes, så må anklagemyndigheden føre bevis for én faktura af gangen, ind til de er nået igennem stakken på mere end 5.000 fakturaer. På baggrund af det skal de så føre bevis for, at de momsregnskaber, der er afleveret, også er uden forbindelse til virkeligheden, siger Henning Fuglsang Sørensen.

DR Nyheder er i kontakt med flere af forsvarsadvokaterne, som samlet fortæller, at deres klienter nægter sig skyldige i alle anklager.

- Mine klienter nægter sig skyldige i alle anklager. Jeg har ikke yderligere at tilføje, lyder det fra Betina Hald Engmark, der er forsvarsadvokat for flere af de tiltalte.

Fylder 50.000-60.000 sider

Sagen er en såkaldt domsmandssag, hvor en dommer og to domsmænd skal fælde dom i sagen. Der vil desuden blive indkaldt en reservedommer og reservedomsmand på grund af sagens størrelse.

Den omfattende efterforskning er varetaget af Særlig Efterforskning Øst, som efterforsker og retsforfølger tung, organiseret kriminalitet.

- Jeg har aldrig siddet med så stor en sag, oplyste specialanklager Maria Cingari i sidste uge.

Sammenlagt fylder sagen omkring 60.000 sider.